อูมิ (Umi) คืออีกหนึ่งร้านซูชิที่ตั้งอยู่ในซอยทองหล่อ 13 (โครงการพิมาน 49) ซอยที่เต็มไปด้วยร้านอาหารหลากหลายสัญชาติ ความโดดเด่นของอูมิ อยู่ตรงที่ร้านนี้เป็นร้านอาหารญี่ปุ่นสไตล์โอมากะเสะ (Omakase) หรือแปลเป็นไทยว่าตามใจเชฟ, แล้วแต่เชฟ หรือว่าเชฟจัดให้ ต้องยอมรับว่าสิ่งที่เชฟจัดให้ที่นี่ เป็นซูชิแบบดังเดิมที่พบเจอได้น้อยในประเทศไทย หลาย ๆ คนอาจคุ้นเคยกับเรื่องของการเสิร์ฟอาหารญี่ปุ่นโดยเฉพาะปลาดิบที่บอกว่ายิ่งสดยิ่งดี แต่ความจริงปลาบางชนิดต้องผ่านการหมักและบ่มไว้ก่อนเพื่อให้เนื้อปลาได้รสชาติที่ดียิ่งขึ้นซึ่งที่อูมิแห่งนี้เมนูซูชิหลาย ๆ เมนูแต่ละคำเสิร์ฟแบบญี่ปุ่นแท้ ๆ โดยทางร้านตั้งใจที่จะนำเสนอแต่ละเมนูและนำเสนอรสสัมผัสที่แท้จริงของวัตถุดิบนั้น ๆ และที่สำคัญที่นี่เราจะได้รับประทานชูชิพอดีคำที่เสิร์ฟมาพร้อมกับวาซาบิสด ๆ

หากคุณเป็นซูชิเลิฟเวอร์ คุณต้องหาเวลามาลิ้มลองความอร่อยของซูชิอูมิ แห่งนี้